CELEX: 32021R1821
Language: hr
Date: 2021-10-18 00:00:00
Title: Provedbena uredba Komisije (EU) 2021/1821 оd 18. listopada 2021. o prihvaćanju zahtjeva za tretman novog proizvođača izvoznika u pogledu konačnih antidampinških mjera uvedenih na uvoz keramičkih stolnih i kuhinjskih proizvoda podrijetlom iz Narodne Republike Kine i izmjeni Provedbene uredbe (EU) 2019/1198

19.10.2021   
               
               
                  HR
               
               
                  Službeni list Europske unije
               
               
                  L 369/5
               
            
         PROVEDBENA UREDBA KOMISIJE (EU) 2021/1821
         оd 18. listopada 2021.
         o prihvaćanju zahtjeva za tretman novog proizvođača izvoznika u pogledu konačnih antidampinških mjera uvedenih na uvoz keramičkih stolnih i kuhinjskih proizvoda podrijetlom iz Narodne Republike Kine i izmjeni Provedbene uredbe (EU) 2019/1198
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije („osnovna uredba”) (1),
         uzimajući u obzir Provedbenu uredbu Komisije (EU) 2019/1198 оd 12. srpnja 2019. o uvođenju konačne antidampinške pristojbe na uvoz keramičkih stolnih i kuhinjskih proizvoda podrijetlom iz Narodne Republike Kine (2), a posebno njezin članak 2.,
         budući da:
         A.   MJERE NA SNAZI
         
         
                     (1)
                  
                  
                     Vijeće je 13. svibnja 2013. Provedbenom uredbom Vijeća (EU) br. 412/2013 („izvorna uredba”) (3) uvelo konačnu antidampinšku pristojbu na uvoz keramičkih stolnih i kuhinjskih proizvoda („predmetni proizvod”) podrijetlom iz Narodne Republike Kine (NRK).
                  
               
                     (2)
                  
                  
                     Komisija je 12. srpnja 2019., nakon revizije zbog predstojećeg isteka mjera u skladu s člankom 11. stavkom 2. osnovne uredbe, Provedbenom uredbom Komisije (EU) 2019/1198 produljila mjere iz izvorne uredbe za dodatnih pet godina.
                  
               
                     (3)
                  
                  
                     Komisija je 28. studenoga 2019., nakon ispitnog postupka za sprečavanje izbjegavanja mjera u skladu s člankom 13. stavkom 3. Uredbe (EU) 2016/1036, Provedbenom uredbom Komisije (EU) 2019/2131 (4) izmijenila Uredbu (EU) 2019/1198.
                  
               
                     (4)
                  
                  
                     U početnom ispitnom postupku za ispitivanje proizvođačâ izvoznika iz NRK-a primijenjen je odabir uzorka u skladu s člankom 17. osnovne uredbe.
                  
               
                     (5)
                  
                  
                     Komisija je za proizvođače izvoznike iz NRK-a u uzorku uvela pojedinačne stope antidampinške pristojbe na uvoz predmetnog proizvoda u rasponu od 13,1 % do 23,4 % (5). Za proizvođače izvoznike koji surađuju, a nisu uključeni u uzorak, uvedena je stopa pristojbe od 17,9 %. Proizvođači izvoznici koji surađuju, a nisu uključeni u uzorak navedeni su u Prilogu I. Uredbi (EU) 2019/1198, kako je izmijenjena Uredbom (EU) 2019/2131. Nadalje, na predmetni proizvod društava iz NRK-a koja se nisu javila ili nisu surađivala u ispitnom postupku uvedena je stopa pristojbe od 36,1 % na razini države.
                  
               
                     (6)
                  
                  
                     U skladu s člankom 2. Uredbe (EU) 2019/1198 Komisija može izmijeniti Prilog I. toj uredbi tako da se novom proizvođaču izvozniku odobri stopa pristojbe koja se primjenjuje na društva koja surađuju, a nisu uključena u uzorak, odnosno ponderirana prosječna stopa pristojbe od 17,9 %, ako novi proizvođač izvoznik iz NRK-a dostavi dostatne dokaze Komisiji:
                     
                                 (a)
                              
                              
                                 da nije izvozio predmetni proizvod u Uniju tijekom razdoblja ispitnog postupka na kojem se mjere temelje, odnosno od 1. siječnja 2011. do 31. prosinca 2011. („razdoblje početnog ispitnog postupka”);
                              
                           
                                 (b)
                              
                              
                                 da nije povezan ni s jednim izvoznikom ili proizvođačem iz NRK-a koji podliježe antidampinškim mjerama uvedenima Uredbom (EU) 2019/1198; i
                              
                           
                                 (c)
                              
                              
                                 da je doista izvozio predmetni proizvod u Uniju ili da je preuzeo neopozivu ugovornu obvezu izvoza znatne količine tog proizvoda u Uniju nakon završetka razdoblja početnog ispitnog postupka.
                              
                           
               B.   ZAHTJEV ZA TRETMAN NOVOG PROIZVOĐAČA IZVOZNIKA
         
         
                     (7)
                  
                  
                     Društvo Liling Taichang Ceramics Co., Ltd. („Taichang” ili „podnositelj zahtjeva”) podnijelo je Komisiji zahtjev za odobrenje tretmana novog proizvođača izvoznika kako bi se na njega primjenjivala stopa pristojbe koja se primjenjuje na društva u NRK-u koja surađuju, a nisu uključena u uzorak, tj. 17,9 %. Podnositelj zahtjeva tvrdio je da ispunjava sva tri uvjeta iz članka 2. Uredbe (EU) 2019/1198.
                  
               
                     (8)
                  
                  
                     Kako bi se utvrdilo ispunjava li podnositelj zahtjeva uvjete za odobrenje tretmana novog proizvođača izvoznika kako su utvrđeni u članku 2. Uredbe (EU) 2019/1198 („uvjeti za tretman novog proizvođača izvoznika”), Komisija je podnositelju zahtjeva prvo poslala upitnik u kojemu je zatražila dokaze o ispunjavanju tih uvjeta.
                  
               
                     (9)
                  
                  
                     Nakon analize odgovora na upitnik Komisija je zatražila dodatne informacije i popratne dokaze, koje je podnositelj zahtjeva dostavio.
                  
               
                     (10)
                  
                  
                     Komisija je nastojala provjeriti sve podatke koje je smatrala potrebnima kako bi utvrdila ispunjava li podnositelj zahtjeva uvjete za tretman novog proizvođača izvoznika. U tu je svrhu dokaze koje je podnositelj zahtjeva dostavio u odgovoru na upitnik Komisija analizirala provjerom različitih internetskih baza podataka, uključujući bazu podataka Qichacha (6), te usporedbom podataka o društvu s javno dostupnim podacima na internetu. Komisija je istodobno obavijestila industriju Unije o podnositeljevu zahtjevu te ju je pozvala da po potrebi iznese primjedbe. Industrija Unije dostavila je primjedbe, koje su uzete u obzir.
                  
               C.   ANALIZA ZAHTJEVA
         
         
                     (11)
                  
                  
                     U pogledu uvjeta iz članka 2. točke (a) Uredbe (EU) 2019/1198 da podnositelj zahtjeva nije izvozio predmetni proizvod u Uniju tijekom razdoblja ispitnog postupka na kojem se temelje mjere, Komisija je tijekom ispitnog postupka utvrdila da podnositelj zahtjeva tada nije postojao kao društvo. Statut društva Taichang i njegova dozvola za rad datiraju iz ožujka 2016. Zbog toga podnositelj zahtjeva nije mogao izvoziti predmetni proizvod u Uniju tijekom razdoblja ispitnog postupka i stoga ispunjava taj uvjet.
                  
               
                     (12)
                  
                  
                     U pogledu uvjeta iz članka 2. točke (b) Uredbe (EU) 2019/1198 da podnositelj zahtjeva nije povezan ni s jednim izvoznikom ili proizvođačem koji podliježe antidampinškim mjerama uvedenima Uredbom (EU) 2019/1198, Komisija je tijekom ispitnog postupka utvrdila da društvo Taichang nije povezano ni s jednim od kineskih proizvođača izvoznika koji podliježu antidampinškim mjerama. Prema bazi podataka Qichacha, glavni dioničar društva Taichang g. Zhou Jianxiang ne posjeduje ni ne drži dionice ni jednog društva koje se bavi proizvodnjom, preradom, prodajom ili kupnjom predmetnog proizvoda, osim društva Taichang. Preostale dionice društva u vlasništvu su povezanog društva Liling Taichang Carton Factory („Taichang Carton”), čiji je jedini dioničar također g. Zhou Jianxiang.
                  
               
                     (13)
                  
                  
                     Društvo Taichang Carton, koje je osnovano u siječnju 2014., tj. nakon razdoblja početnog ispitnog postupka, bavilo se do ožujka 2017. preradom predmetnog proizvoda za treća društva. U ožujku 2017. društvo Taichang Carton prenijelo je na podnositelja zahtjeva relevantna proizvodna postrojenja kao svoj udio u kapitalu u svojstvu dioničara. Nakon toga društvo Taichang Carton prestalo je s radom. Komisija nije utvrdila postojanje odnosa definiranog Provedbenom uredbom Komisije (EU) 2015/2447 (7). Stoga podnositelj zahtjeva ispunjava taj uvjet.
                  
               
                     (14)
                  
                  
                     U pogledu uvjeta iz članka 2. točke (c) Uredbe (EU) 2019/1198 da je podnositelj zahtjeva doista izvozio predmetni proizvod u Uniju ili da je preuzeo neopozivu ugovornu obvezu izvoza znatne količine tog proizvoda u Uniju nakon razdoblja početnog ispitnog postupka, Komisija je tijekom ispitnog postupka utvrdila da je podnositelj zahtjeva izvozio predmetni proizvod u Uniju 2019. i 2020., dakle nakon razdoblja početnog ispitnog postupka. Podnositelj zahtjeva dostavio je račune, teretnice i potvrde o plaćanju triju narudžbi za društvo u Francuskoj. Stoga podnositelj zahtjeva ispunjava taj uvjet.
                  
               
                     (15)
                  
                  
                     U skladu s tim podnositelj zahtjeva ispunjava sva tri uvjeta za odobrenje tretmana novog proizvođača izvoznika, kako je utvrđeno u članku 2. Uredbe (EU) 2019/1198, te bi taj zahtjev stoga trebalo prihvatiti. Prema tome, na podnositelja zahtjeva trebala bi se primjenjivati antidampinška pristojba od 17,9 % za društva koja surađuju, a nisu uključena u uzorak početnog ispitnog postupka.
                  
               D.   OBJAVA
         
         
                     (16)
                  
                  
                     Podnositelj zahtjeva i industrija Unije obaviješteni su o bitnim činjenicama i razmatranjima na temelju kojih se smatralo primjerenim društvu Liling Taichang Ceramics Co., Ltd. odobriti stopu antidampinške pristojbe koja se primjenjuje na društva koja surađuju, a nisu uključena u uzorak početnog ispitnog postupka.
                  
               
                     (17)
                  
                  
                     Strankama je bilo omogućeno iznošenje primjedbi. Nije zaprimljena nijedna primjedba.
                  
               
                     (18)
                  
                  
                     Uredba je u skladu s mišljenjem Odbora uspostavljenog člankom 15. stavkom 1. Uredbe (EU) 2016/1036,
                  
               DONIJELA JE OVU UREDBU:
         
            Članak 1.
            Sljedeće društvo dodaje se u Prilog I. Uredbi (EU) 2019/1198, u kojem se nalazi popis društava koja surađuju, a nisu uključena u uzorak:
            
                        Društvo
                     
                     
                        Dodatna oznaka TARIC
                     
                  
                        Liling Taichang Ceramics Co., Ltd.
                     
                     
                        C685
                     
                  
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 18. listopada 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 176, 30.6.2016., str. 21.
         
         
            (2)  SL L 189, 15.7.2019., str. 8.
         
         
            (3)  SL L 131, 15.5.2013., str. 1.
         
         
            (4)  SL L 321, 12.12.2019., str. 139.
         
         
            (5)  Nakon donošenja Uredbe (EU) 2019/2131 pojedinačne stope kreću se u rasponu od 13,1 % do 18,3 %.
         
            (6)  Qichacha je privatna profitna baza podataka u kineskom vlasništvu koja potrošačima/profesionalnim korisnicima pruža poslovne podatke, informacije o kreditima i analitičke podatke o privatnim i javnim poduzećima u Kini.
         
            (7)  Člankom 127. Provedbene uredbe Komisije (EU) 2015/2447 (SL L 343, 29.12.2015., str. 558.) (Carinski zakonik EU-a), propisano je da se dvije osobe smatraju međusobno povezanima ako je ispunjen jedan od sljedećih uvjeta: (a) ako je jedna osoba rukovoditelj ili direktor u poduzeću druge osobe; (b) ako su pravno priznati poslovni partneri; (c) ako su u odnosu poslodavca i posloprimca; (d) ako treća osoba izravno ili neizravno posjeduje, kontrolira ili drži 5 % ili više udjela ili dionica s pravom glasa obiju osoba; (e) ako jedna osoba izravno ili neizravno kontrolira drugu; (f) ako obje osobe izravno ili neizravno kontrolira treća osoba; (g) ako zajedno izravno ili neizravno kontroliraju treću osobu; ili (h) ako su članovi iste obitelji. Osobe koje su poslovno povezane na način da je jedna od njih jedini zastupnik, jedini distributer ili jedini koncesionar druge, bez obzira na to kako je odnos opisan, smatraju se međusobno povezanima samo ako su obuhvaćene kriterijima iz prethodne rečenice.